
K čl. I 
 
K bodu 1 
 
V nadväznosti na postupné ukončenie poskytovania dotácie a prechod na systém podpory prostredníctvom príspevku na pomoc pri odkázanosti na pomoc inej fyzickej osoby sa dopĺňa podmienka vylučujúca súbežné poskytovanie oboch nástrojov pomoci. 
 
Navrhuje sa, aby sa dotácia neposkytovala osobe, ktorej sa poskytuje preddavok na príspevok na pomoc pri odkázanosti na pomoc inej fyzickej osoby alebo samotný príspevok. Cieľom je predísť duplicitnému financovaniu obdobnej pomoci z verejných prostriedkov počas prechodného obdobia v roku 2027. 
 
 
K bodu 2 
 
Navrhuje sa vypustiť § 3n, ktorým sa upravuje opakované poskytovanie dotácie na podporu humanitárnej pomoci osobe s osobitnou ochranou so závažným zdravotným postihnutím. 
 
Dôvodom je zabezpečenie systémovej podpory prostredníctvom príspevku na pomoc pri odkázanosti na pomoc inej fyzickej osoby aj pre odkázané osoby s tolerovaným pobytom z dôvodu dočasného útočiska, ak spĺňajú zákonné podmienky nároku. 
 
Poskytovanie dotácie sa navrhuje ukončiť od 1. januára 2028. Jej zachovanie počas roka 2027 za ustanovených podmienok má dotknutým osobám poskytnúť dostatočný čas na získanie integrovaného posudku a uplatnenie nároku na príspevok na pomoc pri odkázanosti na pomoc inej fyzickej osoby. 

Okrem uvedeného sa navrhuje vypustiť aj ustanovenia upravujúce poskytovanie jednorazových dotácií na podporu humanitárnej pomoci, ktoré už boli poskytnuté a vzhľadom na časovú obmedzenosť poskytnutia týchto dotácií na konkrétne rozpočtové roky, ktoré už uplynuli sa tieto ustanovenia stali obsolentnými. 
 
K čl. II 
 
Účinnosť nariadenia vlády sa navrhuje od 1. januára 2027 v nadväznosti na zavedenie systémovej podpory prostredníctvom príspevku na pomoc pri odkázanosti na pomoc inej fyzickej osoby. 
 
Účinnosť čl. I bodu 2, ktorým sa vypúšťa § 3n a ďalšie ustanovenia, sa navrhuje od 1. januára 2028, aby sa vytvorilo prechodné obdobie na posúdenie odkázanosti a uplatnenie nároku dotknutých osôb na príspevok na pomoc pri odkázanosti.

